Solidaireso ke yewîya sendîkayanê Fransa ya semedê wedarnayîşê tecrîdê vera Rayberê Şarê Kurdî Abdullah Ocalanî Sekretera Pêroyî ya Konseya Ewropa Maria Pejcinovic-Bruiç rê 6ê teşrîna verêne de mektûbêke şawitbî.
Mudirê Kabîneya Hetkarîya Sekreterîya Pêroyîye Miroslav Papayî nameyê Buriçe ser o cewab da mektube û vat: ''Seke şima zî zanenê derheqê şertanê tepiştetîye de mabênê CPT û selahîyetdaranê tirkan de dîyalogêko nimte esto. Raporê CPTyî yo ke derheqê zîyaretê 2021î de bi îşkence, binpaykerdişê heqan û ceza eşkera kerdî.
Birêz Ocalan û 5 tepişteyanê bînan ê Îmraliyî teşrîna verêne ya 2011î de derheqê astengîyanê pêvînayîşê keye û avûkatan de muracatê Mehkemeya Heqanê Merdiman ê Ewropa kerdbi. Birêz Ocalanî bi heman sebebî êlula 2018î de zî muracat kerdbi. No waştiş êlula 2019î de hukmatê Tirkîya rê dîya zanayene û mehkeme goreyê proseduran serê ney de vindena. Sekretera Pêroyî ya Konseya Ewropa qetî nêeşkena mudaxeleyê mehkemeya xosere bikera.''
Miroslavayî îfade kerd ke rewşe binê kontrolê Komîteya Wezîran a Konseya Ewropa de ya.
Sendîka waştbî ke tecrîdê vera Abdullah Ocalanî bêro wedaritene û Konseya Ewropa, Yewîya Ewropa û Mehkemeya Heqanê Merdiman a Ewropa wa Tirkîya ra semedê caardişê heqanê merdiman teda bikera.
